Cristiano Ronaldo
De Cristiano Ronaldo [] (* 5. Februar 1985 z Funchal, Madeira; volle Name Cristiano Ronaldo dos Santos Aveiro) isch e portugiesische Fuessballspiller, wo syt em Summer 2018 bi Juventus Turin under Vertrag staht. Er isch Captain, Rekordspiller und Rekordgoolschütz vo de portugiesische Nationalmannschaft und isch mit ire im Jahr 2016 d Europameisterschaft 2016 gwunne.

I de Jugendakademie vo Sporting Lissabon usbildet, isch de Cristiano Ronaldo mit 18i vo Manchester United under Vertrag gnuu worde und het sich det zumene Weltklassespiller entwicklet. Am Aafang vo synere Karriere isch er im rächte Mittelfäld ygsetzt worde. Spöter isch er uf de linggi Flügel gwächslet. Mit Manchester United het er under anderem drü nationali Meisterschafte hinderenand und im Jahr 2008 d UEFA Champions League gwunne.

Nach sym Transfer zu Real Madrid, synerzyt de tüürsti i de Fuessballgschicht, het er i über 400 Pflichtspiel im Schnitt meh als eis Gool pro Spiel gschosse. Syt 2015 isch er Rekordgoolschütz vo Real Madrid. Mit de Madrilene het er vier wyteri Champions-League-Titel gholt. Er isch de ersti Spiller vo de Champions-League-Ära, wo füfmal de Titel gwunne het

De Ronaldo isch de einzigi Fuessballer, wo z Ängland, z Spanie und z Italie Meister worde und als Fuessballer vom Jahr uszeichnet worden isch. Er het viermal de Goldig Schueh als beste Goolschütz vo Europa überchoo und isch es paarmal Goolschützekönig i verschidne Vereinswettbewärb gsi. Er isch zwüsched 2008 und 2017 füfmal Wältfuessballer vom Jahr worde. D Uszeichnig zum europäische Fuessballer vom Jahr het er drümal gwunne. Dezue chömed mehriri Top-3-Platzierige bi dene Wahle.

Literatur 
 Markus Alexander: Cristiano Ronaldo – Der neue Fußballgott. Baltic Sea Press, Rostock 2009, ISBN 978-3-942129-05-3.
 Luca Caioli: Ronaldo. Die Geschichte eines Besessenen. Verlag Die Werkstatt, Göttingen 2013, ISBN 978-3-7307-0002-0.
 Santiago Siguero: Cristiano Ronaldo – La Estrella Tenaz. Al Poste Ediciones, Madrid 2013; ISBN 84-15726-06-6 (spanisch).

Weblink 

 Offizielli Website
 Cristiano Ronaldo uf dr Website vo Manchester United
 Cristiano Ronaldo uf dr Website vo Real Madrid
 Cristiano Ronaldo uf dr Website vo Juventus Turin

Fuessnote 

Fuessballnationalspiler
Fuessballer
Europameischter
Verurteilti Person
Portugiis
Maa
Läbigi Person